הילה פלדמן

קורות חייה

הילה פלדמן גדלה בקריית אונו. בהיותה בת 16 החלה לשחק בסדרה "חלומות נעורים", בה שיחקה במשך ארבע שנים. היא גילמה את דמותה של רונה נשר, ילדה טובה שמתאהבת בגיא דהן (גדי סבן), בחור בעייתי שמסבך אותה בסמים ובפלילים.
היא למדה משחק במכינה בסטודיו לאומנויות התיאטרון מיסודו של יורם לוינשטיין (1999-1998). 
פלדמן בוגרת בית הספר לאומנויות הבמה של סמינר הקיבוצים (2004-2001). במסגרת הלימודים בסמינר הקיבוצים שיחקה ב"וויצק" מאת גאורג ביכנר בתפקיד הראשי של מריה, בבימויו של דני הורוביץ. כמו כן שיחקה ב"שש נפשות מחפשות מחבר" מאת פיראנדלו, בתפקיד הראשי של הבת החורגת, בבימויו של אילן תורן.
בסמינר הקיבוצים שיחקה גם בתפקיד אלונה בהצגה "המדריך לחיים הטובים", מאת ובבימויה של יעל רונן. ההצגה נמכרה להבימה, בשיתוף עם תיאטרון באר-שבע. בסיום הלימודים נכנסה פלדמן לתיאטרון הבימה, בו היא משחקת מאז שנת 2004 ועד היום (אפריל 2013).
פלדמן שיחקה בהצגה "חודש בכפר" של טורגנייב, בבימויו של חנן שניר. היא גילמה את דמותה של ורה אלכסנדרובנה, נערה בת 17 שמתאהבת במורה מבוגר ממנה, אהבה שאינה מתממשת. בהצגה שיחקו גם אסנת פישמן ויגאל שדה. היא הייתה מועמדת על תפקידה לפרס התיאטרון לשחקנית המבטיחה. 
אחריה שיחקה בהצגה "מלחמה" מאת לארן נורן, בבימויו של אילן רונן. איתה שיחקו בין השאר רמי הויברגר ואסנת פישמן. גם על תפקיד זה הייתה מועמדת לפרס התיאטרון לשחקנית המבטיחה. 
היא שיחקה בהצגה "רכוש נטוש" פרי עטה של שולמית לפיד, בבימויו של איציק ויינגרטן. ההצגה מספרת על אמה - טוני בית אריה (גילה אלמגור) ושתי בנותיה: הבכורה אלנור הסובלת מפיגור סביבתי (פלדמן) והצעירה עליזה (רותם זיסמן-כהן), שעומדים לפנותן מביתן, מכיוון שהוא רכוש נטוש. 
היא שיחקה בהצגה "החגיגה", מאת תומאס וינטרברג, בבימויו של חנן שניר. זהו עיבוד בימתי לסרט הדני "החגיגה" (festen) בבימויו של וינטרברג מקבוצת דוגמה 95, שיצא לבתי הקולנוע בשנת 1998
פלדמן שיחקה בתפקיד הראשי בהצגה "משוגעת". היא גילמה את דמותה של איה, שסובלת מהפרעת אישיות גבולית, ההצגה מסופרת מנקודת מבטה של איה. במסגרת ההצגה השחקנים עשו תחקיר של ארבעה חודשים בו נסעו לראות מאושפזים בבתי חולים לחולי נפש. ההצגה נוצרה באמצעות אימפרוביזציות שנוצרו בעקבות התחקיר, הבמאית יעל רונן כתבה את הטקסט להצגה לפי האימפרוביזציות. בהצגה שיחקו גם טטיאנה קנליס אולייר, אורנה רוטברג, מיכאל כורש, אסנת פישמן, מיקי פלג-רוטשטיין, רינת מטטוב ותומר גלרון.
היא שיחקה בתפקיד הראשי של הילדה ואנגל בהצגה "אלוף הבונים", מאת איבסן, בבימויו של חנן שניר. בהצגה שיחק גם עודד תאומי.
כיום פלדמן משחקת בהבימה בהצגה "הסוחר מוונציה" של שייקספיר. היא מגלמת את דמותה של פורציה. היא הופיעה עם ההצגה במסגרת פסטיבל שייקספיר בתיאטרון הגלוב, לונדון. היא משחקת גם בהצגה "כי בנו בחרת", מאת יוכי ברנדס, בבימויו של איציק ויינגרטן. בהצגה משחקים גם שמיל בן-ארי ונגה שחר. 
ב-2007 שיחקה בסדרת הדרמה "משמורת", פרי עטה ובבימויה של עירית לינור, ששודרה בערוץ השני. היא גילמה את דמותה של בת שבע, יועצת חינוכית בבית הספר התיכון.
ב-2012 שיחקה בסרט הטלוויזיה "דבר על מקום הימצאם", מאת נאוה סמל, בבימויו של יהלי ברגמן, שהוקרן בערוץ הראשון. היא גילמה את דמותה של גיטה, עולה חדשה בשנות החמישים, שעבדה אצל הנאצים כדי להציל את עצמה בשואה. בסרט שיחקו גם יונה אליאן ויחזקאל לזרוב. 
ב-2010 יצא לבתי הקולנוע הסרט "וביום השלישי", בבימויו של משה איבגי, בו פלדמן שיחקה בתפקיד הראשי. היא גילמה את דמותה של לורן, נערת ליווי שסובלת מהפרעת אכילה, שמגשימה פנטזיות קיצוניות של לקוחותיה. היא זכתה על תפקידה בפרס השחקנית הטובה ביותר בפסטיבל הקולנוע ירושלים, ביחד עם אפרת בן-צור, עלית קרייז וגל סלומון. היא הייתה מועמדת על תפקידה לפרס אופיר לשחקנית הראשית הטובה ביותר.
היא שיחקה בסרטה של רמה בורשטיין "למלא את החלל" (2012).
בספטמבר 2013 נישאה לדודי ניסים, כתב הפלילים של הערוץ הראשון.